REGULAMENTUL (CE) NR. 850/2007 AL COMISIEI
din 19 iulie 2007
de modificare a Regulamentului (CE) nr. 378/2005 privind normele de punere în aplicare a Regulamentului (CE) nr. 1831/2003 al Parlamentului European și al Consiliului privind funcțiile și atribuțiile laboratorului comunitar de referință cu privire la cererile de autorizare a unor aditivi pentru hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 21 al treilea paragraf,
întrucât:
(1)
Regulamentul (CE) nr. 1831/2003 stabilește o procedură comunitară de autorizare a introducerii pe piață și de utilizare a aditivilor pentru hrana animalelor. Regulamentul prevede că orice persoană care dorește să obțină o autorizație pentru un aditiv pentru hrana animalelor sau pentru o nouă utilizare a unui aditiv pentru hrana animalelor trebuie să prezinte Comisiei o cerere de autorizare, în conformitate cu regulamentul menționat (cererea).
(2)
În plus, Regulamentul (CE) nr. 1831/2003 prevede un laborator comunitar de referință (LCR), care să îndeplinească anumite funcții și atribuții prevăzute în anexa II la regulamentul menționat anterior. Acel regulament prevede, de asemenea, că LCR poate fi asistat de către un grup de laboratoare naționale de referință.
(3)
Regulamentul (CE) nr. 378/2005 stabilește normele de punere în aplicare a Regulamentului (CE) nr. 1831/2003 în ceea ce privește cererile de autorizare și funcțiile și atribuțiile LCR.
(4)
Articolul 4 alineatul (1) din Regulamentul (CE) nr. 378/2005 prevede ca LCR să impună solicitanților o taxă pentru fiecare cerere (taxa). În plus, anexa II la regulamentul respectiv stabilește o listă a grupurilor laboratoarelor naționale de referință.
(5)
De la data intrării în vigoare a Regulamentului (CE) nr. 378/2005, valoarea taxei nu a fost niciodată adaptată și trebuie majorată pe baza experienței dobândite începând cu data respectivă.
(6)
Republica Cehă, Irlanda, Ungaria și Finlanda au notificat Comisia cu privire la modificarea numelor sau a anumitor informații privind laboratoarele lor naționale care fac parte din grup. În consecință, lista din anexa II la Regulamentul (CE) nr. 378/2005 se înlocuiește cu lista din anexa la prezentul regulament.
(7)
Prin urmare, Regulamentul (CE) nr. 378/2005 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 378/2005 se modifică după cum urmează:
1.
La articolul 4, alineatul (1) se înlocuiește cu următorul text:
„(1) Pentru fiecare cerere, LCR impune solicitantului o taxă de 6 000 EUR (taxa).”
2.
Anexa II se înlocuiește cu textul inclus în anexa la prezentul regulament.
Articolul 2
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 2007.